
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                      Bucureşti, 28.08.2006

                      Nr.  P.L.X - 604
	                                                                           Bucureşti, 10.05.2006

                                                                           Nr.  Pl.x – 289/2006


RAPORT

              asupra proiectului de Lege pentru completarea art.1 
din Ordonanţa de urgenţă a Guvernului nr.13/1997 privind 
transmiterea, cu titlul gratuit, a unui imobil în proprietatea
 Republicii Federale Germania
În conformitate cu prevederile art. 95 şi 115  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, în procedură  de urgenţă, cu proiectul de Lege pentru completarea art.1 din Ordonanţa de urgenţă a Guvernului nr.13/1997 privind transmiterea, cu titlul gratuit, a unui imobil în proprietatea Republicii Federale Germania, trimis cu adresa  P.L.X 604 din 3 iulie 2006, înregistrat sub nr. 31/909 din  3 iulie 2006.  
Senatul, în calitate de primă Cameră sesizată, a adoptat proiectul de  lege  în şedinţa  din   29 iunie 2006.    
Potrivit prevederilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, Camera Deputaţilor este Cameră decizională.

Consiliul Legislativ a avizat favorabil proiectul de lege, conform avizului nr. 850 din 19  iunie 2006.

Prezentul proiect de lege are ca obiect de reglementare completarea art.1 din Ordonanţa de urgenţă a Guvernului  nr. 13/1997, aprobată cu modificări prin Legea nr.139/1997, cu un alineat nou prin care se prevede că, în cazul transmiterii dreptului de proprietate asupra construcţiilor prevăzute la alin.(1), din acest articol, către un cetăţean român sau o persoană juridică română, dreptul de folosinţă dobândit asupra terenului aferent se converteşte în drept de proprietate.  
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de lege susmenţionat, în şedinţa din 28 august 2006. 
La lucrările Comisiei a participat, în calitate de invitat, din partea Ministerului Afacerilor Externe, domnul Sorin Moise   -  director.
În timpul dezbaterilor, au  luat cuvântul pentru  a-şi  exprima  opiniile cu  privire la această  iniţiativă  legislativă, membrii Comisiei şi  invitatul. 
În urma  examinării, membrii Comisiei au hotărât, cu majoritate de voturi, (17  voturi  pentru  şi o  abţinere) să supună  plenului Camerei Deputaţilor, spre dezbatere  şi  adoptare  proiectul de Lege pentru completarea art.1 din Ordonanţa de urgenţă a Guvernului nr.13/1997 privind transmiterea, cu titlul gratuit, a unui imobil în proprietatea Republicii Federale Germania, în forma adoptată  de Senat.
Din numărul total de 26 membri ai Comisiei juridice, de disciplină şi imunităţi au participat la  dezbateri 18 deputaţi.
În raport cu obiectul şi conţinutul său, proiectul de lege,  face parte din categoria legilor ordinare. 

                  PREŞEDINTE,                                               SECRETAR,

                  Sergiu ANDON                                              George BAEŞU
Consilier,

Diaconu  Dumitra

